ביהמ"ש: עובדים זרים זכאים לזיכוי מס גם ללא אשרת עבודה מתאימה - פסקדין
מיקומך באתר: עמוד ראשי >> מגזין >> מיסים >> ביהמ"ש: עובדים זרים זכאים לזיכוי מס גם ללא אשרת עבודה מתאימה
מאת: חיה אביסרור - שמעוני עו"ד ורו"ח | תאריך פרסום : 14/12/2016 13:51:00 | גרסת הדפסה
אילוסטרציה: Teerapat Pattanasoponpong, 123rf.com
המחוזי בת"א קיבל באחרונה ערעור של מעסיקה וחלק על פקיד שומה שהתנגד להעניק לעובדים אריתראים נקודות זיכוי לעניין מס הכנסה, בטענה שהעסקתם אינה מותרת. השופט: הזכות לעבוד נגזרת מכבוד האדם וחירותו.
חברת בנייה והנדסה הגישה בביהמ"ש המחוזי בתל אביב ערעורים נגד פקיד שומה 5 בתל אביב, על שומת ניכויים לשנות המס 2010-2011.
באותן שנים החברה העסיקה, בין היתר, עובדים שהגיעו לישראל מאריתריאה, והחזיקו באשרות שהייה זמניות בישראל (אישור מסוג 2(א)(5)), והיו במעמד של "תושב חוץ".
בשנות המס, החברה זיכתה את העובדים המועסקים ב-2.25 נקודות זיכוי בהתאם לכללי מס הכנסה (נקודות זיכוי לתושב חוץ זכאי), אך פקיד השומה התנגד להענקת נקודות הזיכוי, ולכן החברה הגישה ערעור בביהמ"ש המחוזי.
פקיד השומה – המשיב לערעור – טען כי אשרה מסוג 2(א)(5) אינה מהווה אשרת עבודה, ועל כן העסקתו של מי שמחזיק באשרה זו אינה מותרת.
טענה נוספת הועלתה בנוגע לפסיקה ב"בג"צ קו לעובד", שגובתה בהמשך בהחלטת ממשלה מדצמבר 2011, ולפיה לא יינקטו פעולות אכיפה נגד מעסיקי עובדים שהגיעו לישראל מסודן ואריתריאה. המשיב טען כי ההחלטה אינה בגדר דין ואין לראות בה כמתירה העסקת עובדים שכאלה.
מנגד, המערערת טענה כי לעובדים המועסקים זכות יסודית לעבוד לפרנסתם.
השופט מגן אלטוביה קיבל את הערעור וקבע כי "לצורך הענקת נקודות הזיכוי על פי כללי מס הכנסה, יש לראות בעובדים המועסקים כמי ששוהים ומועסקים כדין בישראל ועל כן זכאים לקבל את נקודות הזיכוי שבמחלוקת".
השופט הציג את תקנות הכניסה לישראל, העוסקות בסוגים השונים של אשרות ביקור בישראל, ולפיהן נקבע כי אדם המבקש להיכנס לישראל כדי לעבוד בה זמנית, צריך להחזיק באשרה מסוג ב/1 או ב/3.
אשרת השהייה מסוג 2(א)(5), בה החזיקו העובדים הרלוונטים כאמור, אינה מנויה בתקנות כאשרה המתירה עבודה בישראל, אולם גם לא מצוין בה שהמחזיק בה אינו רשאי לעבוד, אלא רק שהיא לא מהווה אישור עבודה.
"לטעמי, אין בנוסח אשרה זו כדי לשלול את זכותו היסודית של כל אדם לעבוד לפרנסתו ולמחייתו, זכות הנגזרת מחוק יסוד: כבוד האדם וחירותו", כתב השופט.
בהקשר זה השופט ציטט את ביהמ"ש העליון שקבע כי חוק היסוד מגן על זכותו של כל אדם הנמצא בישראל, כולל עובדים זרים.
כמו כן, השופט חזר על דברים שכבר אמר בעבר ולפיהם: "החלטת הממשלה מהווה 'אישור קבוצתי זמני' לעבוד בישראל, כך שהעסקתם של השוהים בישראל, אשר הגיעו מאריתריאה היא כדין ולו לצורך פרשנות כללי מס הכנסה ובחינת זכאותם של אלו לנקודות זיכוי מכוח אותם כללים".
עוד נקבע כי המשיב ישלם למערערת הוצאות המשפט ושכ"ט עו"ד בסך 30,000 שקל.
ב"כ המערערת: עו"ד אלכס שפירא
ב"כ המשיב: עו"ד קרן יזדי-סופר ואדם טהרני
חיה אביסרור - שמעוני עו"ד ורו"ח עוסק/ת ב- מיסים
ע"מ 8363-10-14 עומר הנדסה ובניה (1986) בע"מ נ' פקיד שומה תל אביב 5